राजविराज । सप्तरी जिल्लाको राजविराज विमानस्थलबाट असार १ गते भित्रै नियमित उडान सुरु हुने भएको छ । राजविराज विमान स्थल संचालन गर्ने गरी अघिल्लो दिन श्री एयरलाईन्सको ९ एएएमए जहाजद्वारा गरिएको परिक्षण उडान सफल भएपछि विहिबार सोही जहाजबाट यहाँ आईपुगेका पर्यटन तथा नगारिक उडयन मन्त्री रविन्द्र अधिकारीले सो प्रतिबद्घता व्यक्त गरेका हुन ।नेपाल नागरिक उडड्यन प्राधिकरणद्वारा विमानस्थलको कार्यकक्षमा आयोजित “स्तरोन्नत राजविराज विमानस्थलमा उडान संचालन” कार्यक्रमको उद्घाटन पश्चात् प्रमुख अतिथि मन्त्री अधिकारीले भने, ढुक्क रहनुस असार १ गते भित्रै नियमित उडान सुरु हुन्छ । ‘पर्याप्त यात्रु होस नहोस् यहाँबाट निश्चित् नियमित जहाज उडछ’ प्रतिबद्घता व्यक्त गर्दै उनले भने, असार १ भित्रै नियमित विमान सेवा संचालनको सुनिश्चितताका लागी पनि म यहाँ आईपुगेको छु ।कार्यक्रममा उपस्थित श्री एयरलाइन्सका प्रमुख सुधिर मित्तललाई संकेत गर्दै उनले भने,‘अब ढिला नगरि असार १ गते भित्रै नियमित उडान सेवा संचालनको व्यवस्था मिलाउनु होस ,आवश्यक बाकी सवै पुर्वाधार हामी मिलाउँछौं ।’कार्यक्रममा संघीय समाजवादी फोरम नेपालका अध्यक्ष एवं प्रतिनिधि सभा सदस्य उपेन्द्र यादवले राजविराजलाई भारतीय शहरसँग जोड्नका लागि सडक निर्माण गरिए र नियमित जहाज उडान भइरहे सप्तरीको कायापलट हुने विश्वास व्यक्त गरे ।यस्तै प्रदेश सभा सदस्यद्वय मनिष सुमन र सत्यनारायण मण्डलले विमानस्थललाई यात्रुसँगै कार्गो एयरपोर्टमा पनि परिणत गर्न मन्त्री अधिकारीको ध्यानाकर्षण गराएका थिए । जवाफमा मन्त्री अधिकारीले भने, राजविराज विमान स्थललाई निकट भविष्यमै कार्गोहब एयरपोर्टको रुपमा पनि विस्तार गर्ने मेरो प्रतिबद्घता हो ।मन्त्री अधिकारीले ६ महिनाभित्र विमानस्थलमा तेल टैंकर पनि राखिने बताए ।मन्त्री अधिकारीसँगै जहाज चढी आएका पूर्व पर्यटन तथा नागरिक उडययन मन्त्री जितेन्द्र नारायण देवले आफुले थालेको प्रयास सफल भएकोमा प्रसंन्नता व्यक्त गर्दै मन्त्री अधिकारीसँग नियमित उडान सेवा र बाँकी रहेका आवश्यक पूर्वाधारका लागि सहयोग गर्न आग्रह गरे । यसअघि श्री एयरलाइन्सको विमानबाट आइपुगेका मन्त्री अधिकारी, पूर्व मन्त्री देव, राष्ट्रिय सभा सदस्य सुमनराज प्याकुरेल, नागरिक उडययन प्राधिकरणका महानिर्देशक संजिव गौतम लगायतका टोलीलाई विमानस्थलमा भव्य स्वागत गरिएको थियो । बिमान स्थलमा स्थानिय निकाय, विभिन्न संघ संस्था, राजनितिक दल, नागरिक समाज, कर्मचारी, सुरक्षा निकायका प्रमुखका साथै सर्व साधारणको ठुलो भिड लागेको थियो । भिड व्यवस्थापन गर्न प्रहरीलाई हम्मे हम्मे परेको थियो ।राजविराजबाट तीन किलोमिटर दक्षिण विष्णुपुर गाउँपालिकामा रहेको विमानस्थलको २०१६ सालमा तत्कालिन उद्योग मन्त्री गणेशमान सिंहले उद्घाटन गरेको थियो । तर, धावन मार्ग पक्की नहु्ँदा पटक पटक सेवा बन्द हुँदै आएको थियो । २०६४ साल मंसिर २ गतेदेखी राजविराज विमानस्थलबाट हवाई सेवा पूर्ण रुपमा ठप्प रहेको छ । नियमित जहाज संचालनमा आए राजविराज देखि काठमाडौं ३० मिनटमै पुग्न सकिने राजविराज विमान स्थल परियोजनाका प्रमुख राम एकवाल महतोले जनाए ।नियमित रुपमा उडान भर्न थालेपछि सप्तरी, उदयपुर, सिरहा, सुनसरी लगायत पहाडी जिल्ला र धनुुषाबाट पनि यात्रुहरु उडान भर्न आउन सक्ने उनले बताए ।